**Uunga siunnersuut: Namminersorlutik Oqartussat Qinikkatut Pisortanillu Toqqakkatut suliaqarneq il. il. pillugu nalunaarutaat**

Namminersornerullutik Oqartussani kommuninilu tjenestemandit pillugit Inatsisartut inatsisaanni nr. 21-mi 18. december 2003-meersumi § 58, imm. 2 tunngavigalugu aalajangersarneqarpoq:

**Kapitali 1.**

*Qinikkatut pisortanillu toqqakkatut suliaqarneq*

**§ 1.** Nalunaarummi matumani qinikkatut pisortanillu toqqakkatut suliaqarnertut isigineqarput:

1. Kalaallit Nunaanni Inatsisartuni ilaasortaaneq,
2. kommunalbestyrelsimi ilaasortaaneq, bygderådimi ilaasortaaneq ataatsimiititalianilu kommunalbestyrelsimit bygderådimillu pilersinneqartuni kommunalbestyrelsimi ilaasortaaneq naapertorlugu ilaasortaaneq,
3. eqqartuussisutut suliaqarneq,
4. eqqartuusseqataasartutut suliaqarneq,
5. eqqartuussivimmi illersuisutut suliaqarneq, kiisalu
6. suliassanik allanik pineqartup inatsisit malillugit suliarissallugit pisussaaffeqarfiini suliaqarneq.

**§ 2.** Tjenestemandit qinikkatut pisortanillu toqqakkatut suliassanik § 1 naapertorlugu suliallit suliassat pineqartut isumaginissaannut pisariaqartitsineq naapertorlugu sulinngiffeqarsinnaatitaapput §§ 3-5-mi malittarisassat malillugit.

*Imm. 2.* Katissimasatut aapparisaq inooqatigisarluunniit Inatsisartunut Naalakkersuisunullu il.il. ilaasortanut ajunngitsorsiat pillugit Inatsisartut inatsisaanni maleruagassani § 8, imm. 3 naapertorlugu angalaqataasoq, aaqqissuisut sioqqutsisumik katissimasatut aapparisamut inooqatigisamulluunniit qaaqqusissummik pilersaarummillu, katissimasatut aapparisap inooqataasulluunniit peqataaffigisassaatut ilimagineqartumik tigusisimatillugu malittarisassani §§ 3 aamma 6 naapertorlugit sulinngiffeqarnissamut periarfissaqarpoq.

**§ 3.** Sulinngiffeqarneq ajornanngippat piffissap suliffiup allanngortiterneqarneratigut imaluunniit suliffimmik paarlaasseqatigiinnikkut pissaaq. Sulinerup pilersaarusiorneqarnerani sulisitsisoq pineqartoq tjenestemandilu pineqartoq naleqquttumik aaqqiissuteqarnissamut peqataanissaminnut pisussaapput. *Imm. 2.* Sulinngiffeqarneq imm. 1-imi taaneqartutut piffissap suliffiup allanngortiterneqarneratigut imaluunniit suliffimmik paarlaasseqatigiinnikkut pisinnaanngippat imaluunniit piffissap suliffiup allanngortinneqarnera tjenestemandip katillugit piffissamik suliffissaanik annertuumik sivitsuinikkut aatsaat pisinnaappat § 4-mi malittarisassat atorneqassapput.

**§ 4.** Pisuni § 2, imm. 1-imi taaneqartuni qaammatisiutit ukiuanni ataatsimi ullut 60 tikillugit tjenestemandi sulinngiffeqarsinnaavoq akissarsiassaminik ilanngaavigineqarani. Taamatut sulinngiffeqartitsisoqartillugu suliassap naammassiniarneranut atatillugu ullut angalaffigisariaqakkat ilanngullugit naatsorsuunneqassanngillat. Suliaq ineqarnermut nerisanullu akiliutinut matusissutissanik taamaallaat ullormusiaqaataasoq suliatut akissarsiaqarfiunngitsutut isigineqassaaq.

*Imm. 2.* Sulinngiffeqarneq imm. 1-imi taaneqartumit sivisuneruppat tjenestemandip akissarsiai ilanngaaffigineqassapput sulinngiffeqarnerup nalaani ullormi suliffimmi ataatsimi nal. akunneri sisamat tikillugit qaammammut akissarsiat 1/60-iata ullormilu suliffimmi nal. akunneri sisamat qaangerlugit qaammammut akissarsiat 1/30-iata nalingannik.

**§ 5.**  Pisuni § 2, imm. 2-mi taaneqartuni katissimasatut aapparisap inooqatigisalluunniit angalanermut peqataanermini sulinermi isertitanit, ajunngitsorsianit allatulluunniit aningaasaatigut ajunngitsorsiaqartinneqannginnerani, tjenestemanditut akissarsianit ukiup qaamatisiutaata ingerlanerani ullut 60 tikillugit ilanngaataanngitsumik sulinngiffeqartitsisoqartassaaq. Ullormusiat Kalaallit Nunaanni tjenestemandinut malittarisassat atuuttut malillugit tunniunneqartut tassani ajunngitsorsiatut isigineqanngillat.

*Imm. 2.* Katissimasatut aapparisap inooqatigisalluunniit angalanermut peqataanermini sulinermi isertitanit, ajunngitsorsianit allatulluunniit aningaasatigut matussusiivigineqarnerani, imm. 3-mi taaneqartutut aningaasarsianit ilanngaanneqarluni sulinngiffeqartinneqassaaq.

*Imm. 3.* Sulinngiffeqarneq imm. 1-imi taaneqartumit sivisuneruppat tjenestemandip akissarsiai ilanngaaffigineqassapput sulinngiffeqarnerup nalaani ullormi suliffimmi ataatsimi nal. akunneri sisamat tikillugit qaammammut akissarsiat 1/60-iata ullormilu suliffimmi nal. akunneri sisamat qaangerlugit qaammammut akissarsiat 1/30-iata nalingannik.

*Imm. 4.* Taamaattorli tjenestemandi allatut akiliuteqartoqartarnissaanik paasinnilluni nalunaaruteqarsimanngippat, qaammatinut tamanut amerlanerpaamik qaammammut aningaasarsiarititaasussatut imaluunniit ataatsimiinnersiutitut, qinikkatut pisortanilluunniit toqqakkatut suliaqarnermut akiliutigineqartartutut, aningaasanik amerlassuseqassapput.

**Kapitali 2.**

*Folketingimi ilaasortatut sulineq.*

**§ 6.** Tjenestemandi folketingimi ilaasortaanini pissutigalugu atorfimmini sulinngitsoq atorfimmi tassani akissarsiassatut aalajangersakkat ilaannik sunilluunniit akissarsiaqartinneqassanngilaq.

*Imm. 2.* Tjenestemandit folketingimi ilaasortaanermut atatillugu piffissap ilaannaanut sulisarneranni akissarsiaritinneqartut pillugit malittarisassat erseqqinnerusut Aningaasaqarnermut Sulisoqarnermullu Aqutsisoqarfiup aalajangersassavai.

**Kapitali 3.**

*Ataatsimoortumik aalajangersakkat.*

**§ 7.** Namminersornerullutik Oqartussani kommuninilu tjenestemandit pillugit Inatsisartut inatsisaanni § 60, imm. 4 aamma Kalaallit Nunaanni naalagaaffimmi tjenestemandinut il.il. soraarnerussutisiaqarneq pillugu inatsimmi § 3, imm. 6 naapertorlugit aalajangersarneqarpoq § 1-imi imaluunniit § 2, imm. 2-mi imaluunniit Folketingimi ilaasortatut suliassat isumaginissaannut piffissaq tjenestemandip sulinngiffeqarfia piffissalluunniit ilaannaani suliffia ukiut qanoq amerlatigisut najoqqutaralugit sulineq tunngavigalugit akissaatit aamma soraarnerussutisiassat amerlassusiinik katersanut ilanngunneqartassasut. Soraarnerussutisiaqarnissamut ukiunik naatsorsuinermi ilanngussinissami Akissaatinut Ataatsimiititat oqaaseqartereerlugit piumasaqaataavoq soraarnerussutisiaqarnissaq siunertaralugu akilersuisoqassasoq, tak. Namminersornerullutik Oqartussani kommuninilu tjenestemandit pillugit Inatsisartut inatsisaanni nr. 5-imi 14. maj 1990-imeersumi § 56, aamma tak. Kalaallit Nunaanni naalagaaffimmi tjenestemandinut il.il. soraarnerussutisiaqarneq pillugu inatsimmi § 24 b.

*Imm. 2.* Akissaatinut qaffasinnerusunut nuunneq inatsit imaluunniit aaqqissuussineq akuerisaq tunngavigalugu sulinerullu sivisussusia pissutigalugu pisoq aammalu naammaginartumik sulinermik pissuteqartoq tjenestemandip pineqartup nalunaarummi matumani suliat angalanerilluunniit pineqartut suliariniarlugit sulinngiffeqarnera apeqqutaatinnagu pissaaq.

**Kapitali 4.**

*Atuutilernera*

**§ 8.** Nalunaarut ulloq 1. juni 2022 aallarnerfigalugu atuutilersinneqarpoq.

*Imm. 2.* Peqatigisaanik Namminersornerullutik Oqartussat Qinikkatut Pisortanillu Toqqakkatut suliaqarneq il. il. pillugu nalunaarutaat nr. 5, 15. marts 1994-imeersoq aamma Namminersornerullutik Oqartussat qinikkatut pisortanillu toqqakkatut suliaqarneq pillugit nalunaarutaat nr. 14, 18. juli 1996-imeersoq atorunnaarsinneqarput.

*Namminersorlutik oqartussat, ulloq xx. xxx 2022*

Naaja H. Nathanielsen

Aningaasaqarnermut Naligiissitaanermullu Naalakkersuisoq

/Nikolai S. Christensen